Vierasal

Vierasal (Sorbus chamaemespilus) er en løvfellende busk i rosefamilien. 

Den blir opptil 1,5 m høy. Vinterknoppene er spisst eggformede, grønnlige til brune og glatte. Bladene er enkle med 6–8 par sidenerver; de er elliptiske til ovale, sagtannete og grønne på begge sider. Blomstene er rosa med smale opprette kronblad, 5–7 mm lange og sitter i små, tette halvskjermer. Frukten er 10–13 mm stor og rød. Kjernehuset har to kammer.

Vierasal vokser i skog, berg og ur i en høyde på 800–2500 moh. Den er utbredt i europeiske fjell fra Pyreneene i vest via Vogesene, Jurafjellene, Schwarzwald, Alpene og nordlige deler av Appenninene til Karpatene og De dinariske alper. 

Denne busken er så særegen at den blir regnet til en egen underslekt, Chamaemespilus. Noen botanikere plasserer vierasal i en egen slekt; i tilfelle er det vitenskapelige navnet Chamaemespilus alpina. Arten er norsk blitt kalt både «alpeasal» og «dvergasal», men disse navnene brukes nå om andre arter. Per H. Salvesen foreslo i 2009 «vierasal» som et passende navn på en buskaktig fjellart.

 Litteratur 




 Eksterne lenker 


Kategori:Rogn og asal